হকি ইন্ডিয়া লিগ
হকি ইন্ডিয়া লিগ (ইংরেজি: Hockey India League) বা সংক্ষেপে এইচআইএল (HIL) বা স্পনসরজনিত কারণে কোল ইন্ডিয়া হকি ইন্ডিয়া লিগ হল ভারতের হকি ইন্ডিয়া পরিচালিত একটি ফ্র্যাঞ্চাইজ শহরভিত্তিক ফিল্ড হকি প্রতিযোগিতা। প্রতিযোগিতায় ছয়টি দল অংশ নেয় ও তিনবার রাউন্ড-রবিন পর্ব খেলে প্রথম চার দল সেমি-ফাইনালে উত্তীর্ণ হয় ও ফাইনালের মাধ্যমে বিজয়ী দল নির্বাচন করা হয়। এটি হকি ইন্ডিয়ার একটি ঐকান্তিক প্রচেষ্টা, যার উদ্দেশ্য ছিল আন্তর্জাতিক হকি ফেডারেশন (এফআইএইচ) কর্তৃক চিহ্নিত একটি দেশীয় হকি লিগের প্রতিষ্ঠা ও প্রচার করা। এর পূর্বে ওয়ার্ল্ড সিরিজ হকি নামে একটি প্রতিযোগিতা ভারতে চললেও তা এফআইএইচ কর্তৃক স্বীকৃত ছিল না। ২০১৩, অর্থাৎ উদ্বোধনী মরসুমে ৫টি দল অংশ নিয়েছিল।